# Forskningsstrategi for

# Seksjon for klinisk rus- og avhengighetsforskning (Seksjon RUSFORSK),

# Avdeling forskning og utvikling, OUS

# 2025 - 2027

Den reviderte strategien bygger på strategien fra 2018-2021 I tillegg til eksisterende bakgrunnsdokumenter beskrevet i tidligere strategi har Regjeringens handlingsplan for kliniske studier kommet til, samt at OUS og KPHA har revidert sine strategier. Disse dokumentene er tatt inn i revideringen av RusForsk strategi for 2025-2027. Strategien vil evalueres årlig og det planlegges et gjennomgående strategiarbeid i 2023 for utarbeiding av ny strategi gjeldende fra 2024.

## RusForsk visjon:

## Bedre forståelse og behandling av rus- og avhengighetslidelser

## Strategiske hovedmål 2025 – 2027

### Forskningsseksjonen skal produsere rus- og avhengighetsforskning av høy internasjonal kvalitet.

Seksjonen skal skape rus- og avhengighetsforskning som er forankret ved og driftes av OUS. Det bør driftes prosjekter, som tar sikte på å få innvilget ekstern finansiering og dermed kan knytte til seg flere medarbeidere. Prosjektene bør benytte flere metodologiske tilnærminger, blant disse effektstudier av kliniske intervensjoner, observasjonsstudier, samt utnyttelse av kliniske og demografiske registre.

### Forskningsprosjekter skal komme den kliniske driften til gode.

Seksjonen ønsker å stimulere til en positiv holdning til forskning i klinikk. Problemstillinger og resultater skal så langt det er mulig være relevante for den kliniske driften der prosjektene gjøres. Dersom ARA er dataleverandør til et prosjekt, skal avdelingen i regelen også være delaktig i hele forskningsprosessen, inkludert artikkelskriving.

Forskning skal organiseres og driftes slik at den oppleves berikende i klinisk arbeid. Ekstraoppgaver knyttet til forskningen skal ledsages av ekstra ressurser. Det skal være et tett samarbeid med de kliniske miljøene i planleggings- og gjennomføringsfasen.

Klinikere som deltar i datainnsamling skal få opplæring og veiledning i forskningsmetodikk, og være medforfattere dersom de ønsker det og oppfyller forfatterskapskriteriene i Vancouverreglene. Forskere bør undervise ved oppstarten av prosjekter om kunnskapsbakgrunn og kunnskapshull i feltet det skal forskes på for å synliggjøre prosjektets relevans. Forskere bør oppdatere klinikerne underveis gjennom prosjektforløpet og involvere kliniske enheter når man feirer milepæler i prosjektet. Når prosjektet er ferdig skal resultatene formidles tilbake til klinikken, fortrinnsvis i form av undervisning.

Det skal søkes å legge til rette for karriereløp der klinikere som er involvert i forskning og som presterer godt, på sikt kan gå over i delte stillinger med mulighet for akademiske utdanningsløp.

### Alle prosjekter skal ha brukermedvirkning.

Brukere skal involveres i planlegging og gjennomføring av forskningsprosjekter samt i formidling av resultater. Seksjonen skal være knyttet til et brukerråd som kan konsulteres og inkluderes i forskningsprosessen. Rådet bør være bredt sammensatt og representere erfaring med ulike typer rusmidler og ulike sider ved hjelpeapparatet, samt erfaring som pårørende. Finansiering av rådet skal legges inn i driftsbudsjettet.

### Forskningsseksjonen skal bidra til nasjonalt og internasjonalt forskningssamarbeid

Forskningsprosjektene skal ha en størrelse og kvalitet som krever at de gjennomføres i flere enheter. Forskerne skal søke samarbeid med forskere og klinikere i psykisk og somatisk helsetjeneste både i og utenfor OUS, med førstelinjen og med andre rusforskning- og behandlingsenheter utenfor OUS.

Seksjonen skal samarbeide med universiteter, høyskoler og andre kompetansemiljøer, samt internasjonale fagmiljøer. Ansatte i seksjonen skal delta i relevante nettverk. Forskerne i seksjonen bør søke bistillinger ved relevante institusjoner.

### Forskningsseksjonen skal være en tydelig aktør og bidra til forskningsformidling

Seksjonen har ansvar for å formidle resultater til klinikkens ansatte og brukere. Seksjonen skal samarbeide med kommunikasjonsfaglige miljøer ved OUS om intern og ekstern formidling samt forskningsformidling via egne kanaler.

Seksjonen skal være en synlig aktør i det norske fagmiljøet, gjennom fremlegg på konferanser og publisering i nasjonale akademiske fagtidsskrifter. Seksjonen skal bidra med folkeopplysning og legge til rette for at ansatte deltar i den offentlige rus- og avhengighetsdebatten.

### Kommunikasjonsstrategi

Seksjonen skal oppleves som tilgjengelig og relevant. I tillegg til seksjonens forskningsstrategi skal seksjonen ha en egen kommunikasjonsstrategi som retter seg mot ansatte i KPHA, pasienter, ledere og allmennheten. En av de ansatte i seksjonen vil få særlig ansvar for kommunikasjonsarbeid.

### Evaluering

Strategien formulerer hovedmål og strategiske satsninger frem til 2027. Strategien operasjonaliseres i en årlig handlingsplan med konkrete resultatmål og aktiviteter. Disse resultatene vil være målbare, og planen vil evalueres gjennom utarbeidelse av en årsrapport som gjøres allment tilgjengelig.